《太行道赠汪子之并州》
明代·皇甫汸

君不见太行之阻当重关，孟门中豁不可攀。虬峰千仞跨海外，鸟道百折盘云间。

神功尚识五丁力，穆幸犹闻八骏还。巉巉兹地危哉艰，古来行者摧心颜。

子独何为昧垂堂，仗剑驱车走太行。非因捧檄快毛义，何莫回驭从王阳。

吁嗟乎人情丘壑未云险，世事风波在转眼。李陵台上望乡处，襄子桥边感恩去。

丈夫弃繻归有期，安用牵衣苦留住。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。